เกษตรจังหวัดเพชรบุรี ร่วมกับหน่วยงานภาคี เร่งแก้ปัญหามะนาวล้นตลาดและราคาตกต่ำ
นายชาญณรงค์ พวงสั้น เกษตรจังหวัดเพชรบุรี เปิดเผยว่า มะนาวเป็นพืชเศรษฐกิจที่สำคัญของจังหวัดเพชรบุรี เนื่องจากเป็นแหล่งเพาะปลูกมะนาวมากที่สุดของประเทศและมีตลาดกลางการเกษตรรองรับผลผลิตไปจำหน่ายตามภูมิภาคต่างๆ ซึ่งจังหวัดเพชรบุรีมีพื้นที่ปลูกมะนาว 39,646 ไร่ เกษตรกร 7,394 ครัวเรือน ผลผลิตเฉลี่ย 2.11 ตันต่อไร่ พื้นที่ปลูกมะนาวมากที่สุด ได้แก่ อำเภอท่ายาง รองลงมาคือ อำเภอแก่งกระจาน หนองหญ้าปล้อง บ้านลาด ชะอำ เขาย้อย และอำเภอเมืองเพชรบุรี และสืบเนื่องจากปี 2563 ฝนตกอย่างต่อเนื่องทำให้มะนาวออกดอกมากในช่วงเดือนมกราคม 2564 ส่งผลทำให้ปริมาณผลผลิตมะนาวมีแนวโน้มเพิ่มมากขึ้น ในช่วงเดือนมิถุนายน – สิงหาคม 2564 ประกอบกับสถานการณ์การแพร่ระบาดของโรคติดเชื้อไวรัสโคโรนา 2019 ทำให้ธุรกิจท่องเที่ยว ธุรกิจการค้า ร้านอาหารและตลาดค้าส่งผักและผลไม้หลายแห่งต้องหยุดกิจการ ทำให้ราคามะนาวลดลงอย่างต่อเนื่อง โดยปกติในช่วงหน้าแล้ง ขาดแคลนผลผลิตราคามะนาวจะปรับตัวสูงขึ้น 8 – 10 บาทต่อผล แต่ปัจจุบันมีราคาขาย 0.20 – 0.50 บาทต่อผล จึงคาดว่าจะส่งผลกระทบต่อเกษตรกรชาวสวนมะนาวในพื้นที่จังหวัดเพชรบุรี เนื่องจากปัญหาปริมาณผลผลิตล้นตลาดและปัญหาราคาตกต่ำ เกษตรจังหวัดเพชรบุรี กล่าวเพิ่มเติมว่า สำนักงานเกษตรจังหวัดเพชรบุรี ร่วมกับสำนักงานเกษตรและสหกรณ์จังหวัด สำนักงานสหกรณ์จังหวัด สหกรณ์การเกษตรตลาดหนองบ้วย อำเภอท่ายาง สำนักงานพาณิชย์จังหวัด และบริษัทประชารัฐรักสามัคคีเพชรบุรี (วิสาหกิจชุมชนเพื่อสังคม) จำกัด เร่งแก้ไขปัญหาดังกล่าวโดยประชุมหารือแนวทางการกระจายผลผลิตมะนาวในช่วงสถานการณ์โควิด-19 นี้ โดยมีแนวทางคือ ประชาสัมพันธ์สร้างการรับรู้ เชิญชวนการบริโภคมะนาว ผ่านช่องทาง Online โดยนำผู้บริหารของจังหวัดหรือคนดังในจังหวัดเพชรบุรี Live สดการทำเมนูเครื่องดื่มมะนาว ต้านโควิดที่ปรุงเองง่ายๆ และทำคลิปการใช้มะนาวในเมนูต่างๆ เพื่อกระตุ้นการบริโภคมะนาวแก่บุคคลทั่วไป ส่งเสริมการขายโดยสำนักงานสหกรณ์จังหวัดเพชรบุรี และบริษัทประชารัฐรักสามัคคีเพชรบุรี (วิสาหกิจชุมชนเพื่อสังคม) จำกัด ดำเนินการสำรวจความต้องการรับซื้อมะนาวในแต่ละจังหวัด เพื่อกระจายผลผลิตมะนาวไปสู่จังหวัดต่างๆ เสนอโครงการเยียวยาเกษตรกรชาวสวนมะนาว เพื่อขอใช้เงินจากกองทุนรวมเพื่อช่วยเหลือเกษตรกร (คชก.)